Eelnõu 16.01.2025

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**OTSUS**

Kanepi 16.01.2025 nr 1-3/…

**B-kategooria juhiloa algastme koolitusekulude hüvitamine**

Kohaliku omavalitsuse korralduse seaduse § 22 lõike 1 punkti 5 alusel, Kanepi Vallavolikogu

**otsustab:**

**1.** Hüvitada 01.01.2025 seisuga Kanepi Gümnaasiumi 11. klassi nimekirjas olevate ning vastava sooviavalduse esitanud õpilaste B-kategooria juhiloa algastme koolituse kulud Kanepi valla eelarvest.

**2.** Vallavalitsusel on õigus õppuri eest tasutud summa välja nõuda, kui õppur jätab autokooli pooleli.

**3.** Otsus jõustub teatavakstegemisest.

**4.** Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees

**ÕIEND**

Kanepi Vallavolikogu otsuse eelnõule

**„B-kategooria juhiloa algastme koolitusekulude hüvitamine“**

Kohaliku omavalitsuse korralduse seaduse § 22 lõike 1 punkti 5 kohaselt kuulub valla eelarvest toetuste andmise otsustamine vallavolikogu ainupädevusse.

Kanepi vald on traditsiooniliselt hüvitanud Kanepi Gümnaasiumis õppivate õpilaste B-kategooria sõiduõppe. Käesoleval aastal võimaldatakse sõiduõpe läbimine kuueteistkümnele 11. klassi õpilasele. Parima hinnapakkumiste põhjal on ühe õpilase koolituskulu 935 eurot. Hind sisaldab algastme koolitust (25 teooriatundi ja 28 sõidutundi, sisaldab kontrollsõitu), pimeda aja koolitust (1 tund teooriat ja 1 tund õppesõitu), libedasõidu koolitust (2 tundi teooriat ja 1 tund õppesõitu) ja esmaabi koolitus 16 tundi. Vallavalitsusel on õigus õppuri eest makstud summa temalt välja nõuda, kui õppur jätab autokooli pooleli.

Käesoleva eelnõu on heaks kiitnud majandus- ja eelarvekomisjon 07.01.2025 toimunud koosolekul. Komisjon esitas koosolekul ettepaneku, et alates järgmisest, so 2025/2026 õppeaastast, hüvitatakse Kanepi valla eelarvest ainult Kanepi vallas registreeritud elukohta omava õppuri juhiloa koolituskulud ning esmaabi koolituse eest tasub õppur ise.

Eelnõu koostas

Katrin Slungin

vallasekretär